Il-Kummissjoni Ewropea illum żborżat EUR 9 biljun lil seba' Stati Membri tal-UE fil-ħames pagament tal-appoġġ finanzjarju lill-Istati Membri taħt l-istrument SURE. Dan huwa t-tieni żborż fl-2021. Bħala parti mill-operazzjonijiet tal-lum, iċ-Ċekja rċeviet EUR 1 biljun, Spanja EUR 2.87 biljun, il-Kroazja EUR 510 miljun, l-Italja EUR 3.87 biljun, il-Litwanja EUR 302 miljun, Malta EUR 123 miljun u s-Slovakkja EUR 330 miljun. Din hija l-ewwel darba li ċ-Ċekja rċeviet finanzjament taħt l-istrument. Is-sitt pajjiżi l-oħra tal-UE diġà bbenefikaw minn self taħt SURE. Dan is-self se jassisti lill-Istati Membri huma u jindirizzaw żidiet f'daqqa fin-nefqa pubblika biex jiġi ppreservat l-impjieg. B'mod speċifiku, is-self se jgħin lill-Istati Membri jkopru l-ispejjeż direttament relatati mal-finanzjament ta' skemi nazzjonali ta' xogħol b'ħinijiet iqsar, u miżuri simili oħra li jkunu stabbilew bħala rispons għall-pandemija tal-coronavirus, inkluż għal dawk li jaħdmu għal rashom. L-iżborżi tal-lum isegwu l-ħruġ tal-ħames bond soċjali taħt l-istrument SURE tal-UE, li attira interess konsiderevoli mill-investituri. S'issa, 16-il Stat Membru rċevew total ta' EUR 62.5 biljun taħt l-istrument SURE f'self back-to-back. Matul l-2021, il-Kummissjoni se tara li tiġbor b'żieda ma' dan aktar minn EUR 25 biljun oħra permezz tal-ħarġiet ta' bonds SURE tal-UE. Ladarba jkunu saru l-iżborzi kollha taħt SURE, iċ-Ċekja tkun rċeviet EUR 2 biljuni, Spanja EUR 21.3 biljun, il-Kroazja EUR 1 biljun, l-Italja EUR 27.4 biljun, il-Litwanja EUR 602 miljun, Malta EUR 244 miljun u s-Slovakkja EUR 631 miljun. Ħarsa ġenerali lejn l-ammonti żborżati s'issa u l-maturitajiet differenti tal-bonds huma disponibbli online hawnhekk. B'mod ġenerali, il-Kummissjoni s'issa pproponiet total ta' EUR 90.6 biljun f'appoġġ finanzjarju lil 19-il Stat Membru, li minnhom EUR 90.3 biljun għal 18-il Stat Membru ġew awtorizzati. L-approvazzjoni tal-Kunsill tal-proposta li jingħataw EUR 230 miljun lill-Estonja mistennija dalwaqt. Barra minn hekk, l-Istati Membri għadhom jistgħu jippreżentaw talbiet biex jirċievu appoġġ finanzjarju taħt SURE li għandu qawwa totali sa EUR 100 biljun. Il-Membri tal-Kulleġġ qalu: Il-President Ursula von der Leyen qalet: Permezz ta' SURE, aħna nimmobilizzaw sa EUR 100 biljun f'self biex ngħinu l-finanzjament ta' skemi ta' xogħol għal żmien qasir. Il-ħames żborż tal-lum huwa aħbar tajba għas-seba' pajjiżi tal-UE kkonċernati, speċjalment għaċ-Ċekja li qed tirċievi appoġġ SURE għall-ewwel darba. Dan se jgħin biex jiġu protetti l-impjiegi tan-nies u jiġu appoġġati n-negozji madwar l-Unjoni tagħna. Ninsabu lkoll f'baħar wieħed.” Il-Kummissarju Johannes Hahn, inkarigat mill-Baġit u l-Amministrazzjoni, qal: “Wara l-ħames ħruġ ta' bonds b'suċċess taħt SURE, issa żburżjajna EUR 62.5 biljun lil 16-il Stat Membru biex ngħinu lill-ekonomiji u lin-nies tagħhom jirkupraw mill-kriżi tal-COVID-19. Il-programm SURE juri għal darb'oħra l-impenn tal-UE li tgħin lill-Istati Membri jtaffu l-impatt soċjali tal-pandemija attwali. Se jkun hemm aktar.” Il-Kummissarju Paolo Gentiloni, il-Kummissarju għall-Ekonomija, qal: “Għaddiet sena minn meta ġew imposti l-ewwel lockdowns madwar il-biċċa l-kbira tal-Ewropa. Dawn u r-restrizzjonijiet sussegwenti kienu assolutament meħtieġa, iżda naturalment kellhom impatt qawwi fuq l-ekonomiji tagħna. Hekk kif qed inkomplu niġġieldu l-COVID-19, huwa tajjeb li naraw aktar fluss ta' finanzjament SURE għall-pajjiżi tal-UE: dan jagħti appoġġ Ewropew tant meħtieġ lill-ħaddiema u lil dawk li jaħdmu għal rashom hekk kif ikomplu jinnavigaw din il-kriżi bla preċedent.” Sfond Fid-9 ta' Marzu 2021, il-Kummissjoni Ewropea ħarġet il-ħames bond soċjali taħt l-istrument SURE tal-UE u t-tieni wieħed għall-2021, għal valur totali ta' EUR 9 biljuni. Il-ħruġ kien jikkonsisti minn segment uniku li jrid jitħallas lura f'Ġunju 2036. Il-bond attira interess qawwi mill-investituri, li bis-saħħa tiegħu l-Kummissjoni għal darb' oħra kisbet kundizzjonijiet ta' pprezzar tajbin ħafna. Dawn qed jingħaddu direttament lill-Istati Membri tal-UE. Din il-kisba ntlaħqet fil-kuntest tal-volatilità reċenti fis-swieq kapitali u hekk kif qed jogħlew ir-rati tal-imgħax madwar id-dinja. Il-bonds maħruġa mill-UE taħt SURE jibbenefikaw mit-tikketta bħala bonds soċjali. Dan jagħti fiduċja lill-investituri f'dawn il-bonds li l-fondi mobilizzati se jservu objettiv verament soċjali. Aktar informazzjoni Stqarrija għall-istampa dwar il-ħames ħruġ ta' bonds Ir-Regolament SURE Skeda informattiva: SURE - Appoġġ lill-Istati Membri biex jgħinhom jipproteġu n-nies fix-xogħol u l-impjiegi Mistoqsijiet u tweġibiet: Il-Kummissjoni tipproponi l-istrument SURE Rispons għall-Coronavirus Qafas tal-Bonds Soċjali Sit web ta' SURE Sit web tal-UE bħala l-entità li qed tissellef